Szemét ügyek

A Zöld Híd B.I.G.G. Nonprofit Kft. 2018. október 30-án, 10 órakor sajtótájékoztatót tartott az ellátási területét érintő kérdésekről.

A sajtótájékoztatóra meghívott Nemzeti Hulladékgazdálkodási Koordináló és Vagyonkezelési Zrt. (NHKV Zrt.), valamint a katasztrófavédelem képviselői nem jelentek meg, így Dr. Gémesi György az Észak-Kelet-Pest és Nógrád Megyei Regionális Hulladékgazdálkodási és Környezetvé-delmi Önkormányzati Társulás elnöke, valamint Gyenes Szilárd a Zöld Híd B.I.G.G. Nonprofit Kft. megbízott ügyvezetője számolt be a fennálló helyzetről.

Átfogó képet kaptunk a kft pénzügyi gondjairól, a fejlesztések elmaradásáról. Tekintettel arra, hogy a hulladékgazdálkodási törvény alapján szolgáltatásuk közszolgáltatásnak minősül és az állami, önkormányzati szervek kötelezettsége a háztartási és közületi hulladék elszállításáról való gondoskodás, tájékoztattak a várható lépésekről.

Az ellátási körzetükhöz tartozó 116 településből 40 településen szünetel a háztartásokban keletkezett kommunális hulladék elszállítása. A többi településről begyűjtött hulladékot viszont kapacitás hiányában nem tudják fogadni. A közületek, óvodák felé nyújtott szolgáltatás jelenleg nem került felfüggesztésre.

A kft éves költségvetése meghaladja az 5 milliárd forintot, és ehhez bankszámláján 2-3 millió forint áll rendelkezésére, lejárt tartozása az alvállalkozók, a NAV felé több száz millió forint. A központi finanszírozással szemben elszámolási vitáik vannak, így onnan pénzügyi segítség a közeljövőben nem várható.

A lakosság megnyugtatásra szánták azt az információt, hogy a szemétszállítás legfeljebb két hétre függeszthető fel, ezt követően közegészségügy katasztrófahelyzet alakulhat ki, amit az illetékes szervezet állapít meg. Ezt követően a katasztrófavédelem köteles a rend helyreállítására.

A Zöld Híd B.I.G.G. Nonprofit Kft. tulajdonosi köre – az érintett önkormányzatok társulása – november 5-én tart közgyűlést, ahol értékelik a kialakult helyzetet és feltehetőleg hosszútávú megoldást találnak a kft fenntartására, a lakossági szolgáltatás folyamatos biztosítására.

**Október 31-i értesülés szerint a katasztrófavédelem – a törvényi kötelezettségének megfelelően – átvette a Pest és Nógrád megyei településeken a szemétszállítás szervezését, és a Zöld Híd B.I.G.G. Nonprofit Kft. dolgozói megkezdték a hulladék elszállítását**.

November 5-én, a tulajdonosi jogokat gyakorló Önkormányzati Társulás rendkívüli ülésén lemondott elnöki posztjáról dr Gémesi György, aki a tisztújításig terjedő hetekben a történtek részletes kivizsgálását ígérte.